Sidste år måtte Sønderjyske og AaB Ishockey bruge alle syv kampe for at afgøre, hvem der skulle være danske mestre i ishockey, og noget kunne tyde på, at det samme bliver tilfældet i dette års semifinaleserie mellem de to hold. Efter AaB-sejr 3-1 i fredags var det nemlig Sønderjyske, der trak det længste strå i søndagens semifinalekamp i Vojens. 5-4 vandt hjemmeholdet, men først efter seks minutters forlænget spilletid. Den ordinære kamp endte nemlig 4-4, og så måtte der ny is og en sudden victory-afgørelse til for at finde en vinder. Her sørgede den tidligere NHL-back Todd Reirden med et knaldhårdt slagskud fra blå linje for at bevare spændingen om, hvem der skal videre til finalerne.  Stillingen i serien er nu 1-1. Dramaet fortsætter på tirsdag i Aalborg. /ritzau/
Sønderjyske hev en 5-4 sejr hjem mod AaB på egen is ogudlignede dermed til 1-1 i DM-semifinaleserien mellem de to hold.